钦定古今图书集成/理学汇编/学行典/第180卷 > 淳于恭
## 钦定古今图书集成/理学汇编/学行典/第180卷 > 淳于恭

按《后汉书淳于恭传》：“恭字孟孙，北海淳于人也。善说
《老子》，清静不慕荣名。家有山田果树，人或侵盗，辄助
为收采。又见偷刈禾者，恭念其愧，因伏草中，盗去乃
起，里落化之。王莽末，岁饥兵起，恭兄崇将为盗所烹，
恭请代，得与俱免。后崇卒，恭养孤幼，教诲学问，有不
如法，辄反用杖自棰以感悟之，儿惭而改过。初遭贼”
寇，百姓莫事农桑，恭常独力田耕。乡人止之曰：“时方
淆乱，死生未分，何空自苦为？”恭曰：“纵我不得，它人何
伤？”垦耨不辍。后州郡连召不应，遂幽居养志，潜于山
泽，举动周旋，必由礼度。建武中，郡举孝廉，司空辟，皆
不应。客隐琅邪黔陬山，遂数十年。建初元年，肃宗下
诏，美恭素行，告郡赐帛二十匹，遣诣“公车。”除为议郎，
引见极日，访以政事。迁侍中骑都尉，礼待甚优。其所
荐名贤，无不征用。进对陈政，皆本道德，帝与之言，未
尝不称善。五年，病笃，使者数存问，卒于官。诏书“褒叹，
赐谷千斛，刻石表闾。”除子孝为太子舍人。